1 Сэ сы Паул. Тхьэм шIоигъуагъэти, Исус Христос иапостол сыхъугъ. Тшы Тимофей сигъусэу шъо, Тхьэм ичылыс зэІукІэу Коринф къалэм щыІэм щыщхэмрэ Тхьэм ицІыф лъапІэхэу Ахаие хэкум зэкІэ щыпсэухэрэмрэ, мы тхылъыр къышъуфэсэтхы.\nПаул Тхьэм щытхъу зэрэфишІырэр\n3 Тхьэу ти Зиусхьан Исус Христос я Тэ щытхъушхор ий. ГукIэгъушхо зиІэ Ты лъапІэу, гукъаоу тиIэхэр зэкIэ тшъхьащызыхырэу къыткъот Тхьэм,\n4 сыд фэдэ гузэжъогъу тыхэтми, тегъэгушхо. Аущтэу Тхьэр къыткъотэу тызэригъэгушхорэм фэдэ къабзэу, тэри сыд фэдэ гузэжъогъу хэтхэри дгъэгушхонхэ тлъэкІыщт.\n5 Сыда пІомэ, Христос ыщэчыгъэ къинхэм тиІахьышхо зэрахэлъым фэдэу, Христос тыгухэм арылъэу Тхьэм инэу тегъэгушхо.\n6 Тэ гузэжъогъу тызыхэткІэ, ащ тызкIыхэтыр шъо Тхьэм шъуигъэгушхонэу, шъумыкІодэу шъукъыгъэнэжьынэу ары. Тхьэм тызигъэгушхокІэ, тызкIигъэгушхорэр тэ къинхэу тщэчыхэрэм фэдэ къинхэр теубытагъэкІэ шъущэчынэу шъуигъэлъэкІызэ, Тхьэм шъуигъэгушхонэу ары.\n7 Инэу тыкъышъущэгугъы, сыда пІомэ, къинхэу тщэчыхэрэм шъуиІахь къыддэшъущэчынэу ахэлъышъ, Тхьэм шъори шъузэригъэгушхощтыр тэшІэ.\n8 Асие хэкум гузэжъогъоу тызщыхэтыгъэм икъэбар шъумышІэным тыфаеп. Псэоу тыкъэнэжьынэу гугъапІэ тимыІэжьэу, тфэщэчыщтым нахьи нахьыбэрэ гузэжъогъушхо дэдэм тыхэтыгъ.\n9 ШъыпкъэмкIэ, хьыкумэшІым укІ хьыкум къыттыралъхьанэу къыІуагъэм фэдэу къытщыхъугъ. Ар зыкIэхъугъэр тшъхьэ тыщымыгугъэу, лІагъэхэр къэзгъэтэджыжьырэ Тхьэм тыщыгугъыныр ары.\n10 Ащ фэдэ лІэныгъэу къытпыщылъым Тхьэм тыкъыІэкІихыжьыгъ, джыри тыкъыІэкІихыжьыщт. ШъуитхьэлъэІухэмкІи шъукъыддэІэпыІэзэ, Тхьэм къиным тыкъыІэкІихищыжьынэу ежь тыщэгугъы.\n11 Аущтэу цІыфыбэ къытфелъэІунышъ, Тхьэм ынэшІу къытщифэщт, ынэшІу къызэрэтщифагъэм паий, цІыфыбэмэ тэ тцІэкІэ Тхьэм ищытхъу аIотэщт.\nПаул игухэлъ зыкІызэблихъугъэр\n12 Мыры тызэрызыщытхъужьырэр: тызэрагъэмысэн зи щымыIэу, Тхьэм ыгу зэIурэ гухэлъ къабзэ тиIэу мы дунаим, пстэуми апэу шъуадэжь, тызэрэщызекІуагъэмкІэ тыгухэр шыхьат къытфэхъух. Тхьэм ынэшІу къызэрэтщифагъэм тетэу, аущтэу тызекІуагъ, мы дунаим ицІыфхэм яакъылышIуагъэу зыфаІорэм тетэу арэп.\n13,14 Сыда пІомэ, шъузэджэшъуным, къыжъугурыІошъуным нэмыкІ къышъуфэттхырэп. Икъоу къыжъугурымыІуагъэри ижъугъэкъужьэу къызэрэжъугурыІощтым сыщэгугъы. Ащыгъум ти Зиусхьан Исус къызыкІожьыщт мафэм шъоркІэ тызэрэзыщытхъужьыщтым фэдэу, шъори тэркІэ шъузщытхъужьыщт.\n15 Ащ сыщэгугъыти, апэу шъуадэжь сыкъэкІонэу сыфэягъ, тІо сишІуагъэ къышъозгъэкІыным пае.\n16 Македоние хэкум сызежьэкІэ, шъуадэжь сыкъекIолIэн сыгу хэлъыгъ; ащ сыкъызикІыжькІи, шъуадэжь сыкъыдырекІолIэжь сшIоигъуагъ. Иудей хэкум сыкІоным пае, сигъогукІэ ІэпыІэгъу шъукъысфэхъунэуи сышъущыгугъыгъ.\n17 Аущтэу гухэлъ сиІэ зэхъум, сыгу илъыр сымышІэу сызекІуагъэу ара? Е мы дунаим ицІыфхэм ягухэлъхэр зэрашІыхэрэм фэдэу, сигухэлъхэр сэшІыха? Зэ «Ары», зэ «Хьау, арэп» сІонэу сихабза?\n18 ГущыІэу къышъотІуагъэр зэ арэу, зэ зэрэармырыр Тхьэм ишъыпкъагъэмкІэ сэІо.\n19 Сыда пІомэ, Силуан*, Тимофей, сэры, Тхьэм ы Къо Исус Христосэу зикъэбар шъуадэжь щыдгъэІугъэр зэ арэу, зэ армырэу хъурэп, ау Исус Христосыр ары Тхьэм тыкъызэригъэгугъэгъэ Іофхэр къэзгъэхъурэр, шъыпкъэу зышІырэр.\n20 Сыда пІомэ, Тхьэм тыкъызэригъэгугъэгъэ Іоф пстэуми «Ары» ыкІи «Амин» афэхъоу, ахэр къэзгъэхъурэр, шъыпкъэуи зышІырэр Христос ары, тэ Тхьэм щытхъушхо фэтшІыным пае.\n21 Тхьэр ары шъори тэри Христос игъогу пытэу тытезгъэтырэри, тиІоф тшІэнэу тпшъэ къизылъхьагъэр*.\n22 Ежьыр ары ибынхэм тызэращыщыр тэзгъашІэрэ мыхъурэу, шІугъэ къызэрэтигъэгъотыщтым ишэсэу ежь ы Псэ ЛъапІэ тыгухэм къарызылъхьагъэр.\n23 Шъыпкъэр сымыІомэ, сэрэкІод. Сыкъышъушъхьасыти ары Коринф къалэм джырэ нэс сыкъызкІэмыкІуагъэр. АщкІэ шыхьат къысфэхъунэу, Тхьэм зыфэсэгъазэ.\n24 Шъо шъуишІошъхъуныгъэ тетыгъо фытиІэнэу тыфаеп, шъудгъэгушІонэу тыкъыжъудэлажьэ нахь, сыда пІомэ, шІошъхъуныгъэм игъогу пытэу шъутет.\n9 İçimizden, ölüme mahkûm olduğumuzu hissettik. Ama bu, kendimize değil, ölüleri dirilten Tanrı'ya güvenmemiz için oldu.